**Kalle "Koo" Havumäki** (s. 6. kesäkuuta 1991 Helsinki) on suomalainen rap-artisti, mediapersoona ja radiotoimittaja. Hänellä todettiin puolitoistavuotiaana Williams-Beurenin oireyhtymä.

Toimittajanura
--------------

Havumäki toimii radiotoimittajana Radio Valossa. Hän on työssään haastatellut monia julkisuuden henkilöitä, muun muassa näyttelijä Minka Kuustosta ja Suomen tasavallan presidentti Sauli Niinistöä.

Havumäen idean pohjalta perustettiin vuonna 2014 hyväntekeväisyyshanke SalamaRock, jonka tarkoitus on kerätä varoja vammaisten ihmisten liikunta- ja kulttuuritoimintaan Etelä-Tansaniassa. Hyväntekeväisyyskonserttiin on osallistunut monia tunnettuja muusikoita, kuten Pepe Willberg, Kari Peitsamo, Samae Koskinen sekä Eduardo Martinez.

Vuoden 2015 helmikuussa Havumäki juonsi Ajankohtainen kakkonen -keskusteluohjelman teemaillan sekä syyskuussa MTV3:n esittämän Elämä lapselle -lähetyksen. Hän esiintyi myös vuonna 2011 Puoli seitsemän -ohjelmassa yhdessä äitinsä kanssa.

Musiikillinen ura
-----------------

Havumäki on kertonut haaveilleensa muusikon urasta lapsuudesta asti. Varsinainen kiinnostus rap-musiikkiin alkoi 13-vuotiaana. Ennen sitä Havumäki harrasti pianonsoittoa muttei kuitenkaan kokenut sitä omakseen. Vasta erityismusiikkikoulun opettajan huomatessa Havumäen musiikilliset lahjat tämä innostui työstämään omaa musiikkia.

Vuonna 2004 Havumäki oli mukana perustamassa rap-yhtye Resispossea, jonka solistina hän toimi vuoteen 2010 saakka. Havumäki kuvaa yhtyeen tuotantoa "ihmisoikeusbiiseiksi". Yhtye on esiintynyt muun muassa Savoy-teatterilla ja Tavastia-klubilla, ja heidän musiikkiaan on käytetty elokuvassa *Vähän kunnioitusta*.

Havumäkeä haastateltiin Nelosella esitetyssä Buusteri-televisiosarjassa, kun ohjelma vieraili hänen silloisessa oppilaitoksessaan vuonna 2006. Esiintyminen ladattiin YouTube-videopalveluun, ja siitä ryhdyttiin tekemään useita pilaversioita. Tämän seurauksena Havumäki joutui kiusaamisen ja pilapuhelujen kohteeksi, mikä sai hänet vakaasti harkitsemaan muusikonuran lopettamista. Havumäki perheineen pyrki poistamaan videota netistä siinä kuitenkaan onnistumatta.

Esikuvikseen Havumäki on maininnut muun muassa Kosolan, Ruudolfin ja Solosen.

### Sooloprojekti MC Koo

Vuonna 2013 Havumäki tutustui studiolla biisinkirjoitustyössä avustavaan Lossi T:hen, minkä myötä alkoi MC Koo -sooloprojektin työstäminen. Havumäki itse kuvailee, ettei ole MC Koon kanssa sama henkilö.

Kesäkuussa 2016 MC Koo julkaisi ensimmäisen singlensä *Kuuma mimmi.* Single nousi Spotifyn *Suomen top 50* -listalla ensimmäiselle sijalle. Single äänestettiin YleX:n sadan parhaan suomalaisen rap-kappaleen listalle sijalle 30.

MC Koon oli tarkoitus esiintyä kesällä 2020 Ruisrockissa ja Ilosaarirockissa, mutta tapahtumat peruttiin koronaviruspandemian vuoksi. Vuonna 2022 hän esiintyi muun muassa Ruisrockissa ja Ilosaarirockissa.

Diskografia
-----------

### MC Koon studioalbumit

* *Koon Maailma* (2017)

### Musiikkivideot

* *Kuuma mimmi* (MC Koo, 2016)
* *Kolamies* (MC Koo, 2016)
* *Kesän Lapsi* (MC Koo mukana RinneRadio, 2018)
* *Maailmalle* (MC Koo mukana Lossi T & Lilli Aro, 2019)

Lähteet
-------

1. ↑  Mc Koo *Discogs*. Viitattu 24.1.2021. (englanniksi)
2. 1 2 3 4 5  Saija Heinonen: Kalle Havumäki ei antanut kiusaajien voittaa – nyt hän on suosittu rap-artisti *Motiivilehti*. Viitattu 23.1.2021.
3. ↑  KiviRadio raportoi: Wendy and the Refugee Neverland -pressinäytös 1.6. *Mixcloud*.  5.6.2017. Viitattu 24.1.2021.
4. ↑  Kalle Havumäki ja Sauli Niinistö Mäntyniemessä 2016 *www.radiovalo.fi*. Viitattu 24.1.2021.
5. ↑  Salamarock -Hyväntekeväisyyskonsertti: Pepe Willberg, Pertti Kurikan Nimipäivät, Eduardo Martinez, Kalle Salosen Jazz Band, Topi Saha, Lossi T & Juoksut + Lisää Artisteja Tulossa, ke 27.8. *Stadissa.fi*. Viitattu 24.1.2021.
6. ↑  Salamarock 6.4 *www.radiovalo.fi*. Viitattu 24.1.2021.
7. ↑  Yle A2-teemailta kehitysvammaisuudesta 10.2.2015 - Tampereen Kehitysvammaisten Tuki ry *www.kvtukitampere.fi*. Viitattu 24.1.2021.
8. ↑  Ela, MG, Sanni ja Kasmir esiintyvät Elämä Lapselle -konsertissa syyskuussa - ePressi *www.epressi.com*.  16.6.2015. Viitattu 24.1.2021.
9. ↑  NettiTV: Haastattelussa MC Koo *m.youtube.com*.  13.7.2017. Viitattu 25.1.2021.
10. ↑  01 05 2012 10:05-Johannes Ijäs | Uutiset: Radio Valo on kehitysvammaisten oma radio *Kotimaa*. Viitattu 24.1.2021.
11. ↑  Vähän Kunnioitusta *Metropoli.net*.  19.1.2011. Viitattu 24.1.2021.
12. ↑  Joko tiedät Kolamiehen? Helsinkiläisen MC KOO:n biisejä ja videoita on kuunneltu ja katseltu suoratoistopalveluissa satoja tuhansia kertoja *yle.fi*. Viitattu 23.1.2021.
13. ↑  Basso: MC Koo *Basso NOSTE*.  22.7.2016.  Arkistoitu 30.1.2021. Viitattu 2021-01-2.
14. ↑  YleX:n 100 suurta suomalaista hip hop -biisiä -listaus on nyt valmis: ykköseksi Avain, kolme Cheekin biisiä kymmenen kärjessä *yle.fi*. Viitattu 23.1.2021.
15. ↑  Ruisrock julkaisi lisää esiintyjiä: Camila Cabello, Major Lazer, The Rasmus ja Antti Tuisku saapuvat Ruissaloon *ts.fi*.  30.1.2020. Viitattu 23.1.2021.
16. ↑  Ilosaarirock julkaisi päiväkohtaisen ohjelman - uusina esiintyjinä muun muassa JVG, ABREU, brittilistan ykkönen Sam Fender, hitti-DJ Lost Frequencies ja norjalainen Mayhem *www.karjalainen.fi*.  Arkistoitu 30.1.2021. Viitattu 23.1.2021.
17. ↑  Hätinen, Jukka: "Toivon, että mua kunnioitetaan" – MC Koo vie 30-vuotisjuhlakiertueensa festareille *rumba.fi*.  27.1.2022. Viitattu 12.8.2022.